CELEX: 32013D0704
Language: el
Date: 2013-11-19 00:00:00
Title: 2013/704/ΕΕ: Εκτελεστική απόφαση του Συμβουλίου, της 19ης Νοεμβρίου 2013 , για την έγκριση της επικαιροποίησης του προγράμματος μακροοικονομικής προσαρμογής της Πορτογαλίας

3.12.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 322/38
            
         ΕΚΤΕΛΕΣΤΙΚΉ ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 19ης Νοεμβρίου 2013
   για την έγκριση της επικαιροποίησης του προγράμματος μακροοικονομικής προσαρμογής της Πορτογαλίας
   (2013/704/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 472/2013 του Ευρωπαϊκού Κοινοβουλίου και του Συμβουλίου, της 21ης Μαΐου 2013, για την ενίσχυση της οικονομικής και δημοσιονομικής εποπτείας των κρατών μελών στη ζώνη του ευρώ τα οποία αντιμετωπίζουν ή απειλούνται με σοβαρές δυσκολίες αναφορικά με τη χρηματοοικονομική τους σταθερότητα (1), και ιδίως το άρθρο 7 παράγραφος 5,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Ο κανονισμός (ΕΕ) αριθ. 472/2013 ισχύει για τα κράτη μέλη, τα οποία, κατά τη χρονική στιγμή της έναρξης ισχύος του, έχουν ήδη λάβει χρηματοδοτική συνδρομή, μεταξύ άλλων από τον Ευρωπαϊκό Μηχανισμό Χρηματοοικονομικής Σταθεροποίησης (ΕΜΧΣ) και/ή το Ευρωπαϊκό Ταμείο Χρηματοοικονομικής Σταθερότητας (ΕΤΧΣ).
            
         
               (2)
            
            
               Ο κανονισμός (ΕΕ) αριθ. 472/2013 ορίζει κανόνες για την έγκριση προγράμματος μακροοικονομικής προσαρμογής για τα κράτη μέλη όσον αφορά τη λήψη της εν λόγω χρηματοδοτικής συνδρομής, οι οποίοι χρειάζεται να εφαρμοσθούν σε συνδυασμό με τις διατάξεις του κανονισμού (ΕΕ) αριθ. 407/2010 του Συμβουλίου (2), όταν το ενδιαφερόμενο κράτος μέλος λαμβάνει βοήθεια και από τον ΕΜΧΣ και από άλλες πηγές.
            
         
               (3)
            
            
               Στην Πορτογαλία έχει χορηγηθεί χρηματοδοτική συνδρομή από τον ΕΜΧΣ, με την εκτελεστική απόφαση 2011/344/ΕΕ του Συμβουλίου (3), και από το ΕΤΧΣ.
            
         
               (4)
            
            
               Για λόγους συνοχής, η έγκριση της επικαιροποίησης του προγράμματος μακροοικονομικής προσαρμογής για την Πορτογαλία βάσει του κανονισμού (ΕΕ) αριθ. 472/2013 θα πρέπει να γίνει με αναφορά στις σχετικές διατάξεις της εκτελεστικής απόφασης 2011/344/ΕΕ.
            
         
               (5)
            
            
               Σύμφωνα με το άρθρο 3 παράγραφος 10 της εκτελεστικής απόφασης 2011/344/ΕΕ, η Επιτροπή προέβη, από κοινού με το Διεθνές Νομισματικό Ταμείο και σε συνεργασία με την Ευρωπαϊκή Κεντρική Τράπεζα, στη συνδυασμένη όγδοη και ένατη επισκόπηση της προόδου από τις πορτογαλικές αρχές όσον αφορά την υλοποίηση των συμφωνηθέντων μέτρων, στο πλαίσιο του προγράμματος μακροοικονομικής προσαρμογής, καθώς και της αποτελεσματικότητας και του κοινωνικοοικονομικού αντικτύπου τους. Ως συνέπεια αυτής της επανεξέτασης, απαιτείται να γίνουν ορισμένες αλλαγές στο υφιστάμενο πρόγραμμα μακροοικονομικής προσαρμογής.
            
         
               (6)
            
            
               Οι αλλαγές αυτές περιέχονται στις σχετικές διατάξεις της εκτελεστικής απόφασης 2011/344/ΕΕ, όπως τροποποιήθηκε με την εκτελεστική απόφαση 2013/703/ΕΕ του Συμβουλίου, της 19ης Νοεμβρίου 2013, για την τροποποίηση της εκτελεστικής απόφασης 2011/344/ΕΕ για τη χορήγηση ενωσιακής χρηματοδοτικής ενίσχυσης στην Πορτογαλία (4),
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εγκρίνονται τα μέτρα που ορίζονται στο άρθρο 3 παράγραφοι 7 έως 9 της εκτελεστικής απόφασης 2011/344/ΕΕ που πρέπει να ληφθούν από την Πορτογαλία ως μέρος του προγράμματος μακροοικονομικής προσαρμογής της.
   Άρθρο 2
   Η παρούσα απόφαση παράγει αποτελέσματα από την ημέρα της κοινοποίησής της.
   Άρθρο 3
   Η παρούσα απόφαση απευθύνεται στην Πορτογαλική Δημοκρατία.
   
      Βρυξέλλες, 19 Νοεμβρίου 2013.
      
         
            Για το Συμβούλιο
         
         
            Ο Πρόεδρος
         
         L. LINKEVIČIUS
      
   
   
      (1)  ΕΕ L 140 της 27.5.2013, σ. 1.
   
      (2)  Κανονισμός (ΕΕ) αριθ. 407/2010 του Συμβουλίου, της 11ης Μαΐου 2010, για τη θέσπιση ευρωπαϊκού μηχανισμού χρηματοοικονομικής σταθεροποίησης (ΕΕ L 118 της 12.5.2010, σ. 1).
   
      (3)  Εκτελεστική απόφαση 2011/344/ΕΕ του Συμβουλίου, της 17ης Μαΐου 2011, για τη χορήγηση ενωσιακής χρηματοδοτικής ενίσχυσης στην Πορτογαλία (ΕΕ L 159 της 17.6.2011, σ. 88).
   
      (4)  Βλέπε σελίδα 31 της παρούσας Επίσημης Εφημερίδας.